Document ID: 32008R1097

A BIZOTTSÁG 1097/2008/EK RENDELETE
(2008. november 6.)
a nemzetközi piacon 2008-ban felmerült problémák miatt a rizságazatban kiadott behozatali engedélyeket érintő rendkívüli intézkedések előírásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (az egységes közös piacszervezésről szóló rendelet) (1) és különösen annak 134. és 148. cikkére a 4. cikkével összefüggésben,
mivel:
(1)
2008 eleje óta a Közösségbe irányuló rizsbehozatal ütemét megzavarják egyes harmadik országok kivitelt korlátozó intézkedései. Egyes esetekben hivatalos kiviteli tilalomról vagy azzal egyenértékű hatású intézkedésről van szó. Ezen intézkedések következtében a közösségi importőrök nem tudták teljesíteni a behozatali engedélyekkel kapcsolatos kötelezettségeiket, különösen a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2008. április 23-i 376/2008/EK bizottsági rendelet (2) 7. cikkében előírt behozatali kötelezettséget.
(2)
Az importőröket érő kedvezőtlen hatás mérséklése érdekében ezért rendkívüli intézkedéseket kell hozni a 2007/2008-as és 2008-as vámkontingens-időszakra kiadott behozatali engedélyek vonatkozásában.
(3)
A mezőgazdasági termékeket érintő biztosítéki rendszer alkalmazására vonatkozó közös részletes szabályok megállapításáról szóló, 1985. július 22-i 2220/85/EGK bizottsági rendelet (3) 20. cikke értelmében a behozatali kötelezettség elsődleges követelmény, amelynek nem teljesítése esetén az említett rendelet 22. cikke értelmében teljes egészében elvész a biztosíték. Az érintett felek kérésére és a 376/2008/EK rendelet 40. cikkével összhangban azonban a behozatali kötelezettséget törölni kell, a biztosítékot pedig fel kell szabadítani egyedi elbírálás alapján. Célszerű előírni, hogy az engedély birtokosának mely feltételeknek megfelelően kell bizonyítania, hogy a kivitelt korlátozó intézkedések vis maiornak tekinthetők.
(4)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
1. A 376/2008/EK rendelet 40. cikke értelmében amennyiben az engedély birtokosa azt e rendelet hatálybalépésétől számított egy hónapon belül kéri, a 964/2007/EK (4) vagy az 1002/2007/EK (5) rendelet értelmében a 2007/2008-as vámkontingens-időszakra kibocsátott, valamint a 2058/96/EK (6), a 327/98/EK (7), a 955/2005/EK (8), az 1964/2006/EK (9) vagy az 1529/2007/EK (10) rendelet értelmében a 2008-as vámkontingens-időszakra kibocsátott behozatali engedélyek esetében a tagállamok illetékes hatóságai a fel nem használt mennyiségek tekintetében törlik a behozatali kötelezettséget, a biztosítékot pedig feloldják.
2. Az (1) bekezdésben előírt intézkedésre csak akkor kerülhet sor, ha az engedély birtokosa egy harmadik ország olyan intézkedésére hivatkozik, amelyet a tagállam illetékes hatóságai a 376/2008/EK rendelet 39. és 40. cikkével összhangban vis maiornak tekintenek. Az engedély birtokosának az illetékes hatóság számára kielégítő módon bizonyítania kell, hogy a behozatal harmadik országok által elrendelt olyan hivatalos kiviteli tilalmak vagy azzal egyenértékű hatású intézkedések miatt hiúsult meg, amelyeket a behozatali engedély kérelmezésekor egy kellően körültekintető rizskereskedő sem láthatott előre, és hogy az engedély birtokosa minden ésszerű intézkedést megtett annak érdekében, hogy a behozatali engedélyt érvényességi időszaka alatt felhasználja.
2. cikk
A tagállamok az e rendelet 1. cikkének (2) bekezdése alkalmazásában hozott intézkedéseket 2009. január 31-ig jelentik a Bizottságnak.
Az értesítések elektronikus úton történnek. Az értesítés formátumát és tartalmát a Bizottság által a tagállamok számára rendelkezésre bocsátott minták alapján kell meghatározni.
3. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. november 6-án.

Labels: 12
3
17
6